Predkladacia správa

	Ministerstvo  zdravotníctva Slovenskej republiky predkladá na rokovanie vlády Slovenskej republiky návrh na zrušenie úlohy B.1 a B.2 uznesenia vlády Slovenskej republiky č. 862 zo dňa 6. 10. 1999 k Aktualizácii optimálnej siete zdravotníckych zariadení vo väzbe na celkovú zmenu koncepcie poskytovania zdravotníckych služieb, financovania zdravotníckych zariadení, privatizáciu zdravotníckych zariadení, úlohy B.1 uznesenia vlády Slovenskej republiky č. 417 zo dňa 9. 5. 2001 k návrhu zmien k Vyhláseniu o hospodárskej politike pre účely Staff monitored program, úlohu č. 13 v prílohe 1 uznesenia vlády SR č. 273 zo dňa 28. 3. 2001 k vyhláseniu o hospodárskej politike pre účely Staff monitored program: „vláda zadefinuje optimálnu sieť inštitucionálnych zdravotníckych zariadení a sieť zariadení primárnej a sekundárnej ambulantnej starostlivosti – jún 2001.

Všetky vyššie citované úlohy sa týkajú siete zdravotníckych zariadení.

Sieť zdravotníckych zariadení je definovaná sústavou štátnych a neštátnych zdravotníckych zariadení, ktoré sú usporiadané v takom počte a v takom rozložení, ktoré vytvára podmienky na zabezpečenie štátom garantovanej zdravotnej starostlivosti. Určuje ju ministerstvo zdravotníctva v zmysle ustanovenia § 74 ods. 1, písm. b) zákona NR SR č. 277/1994 Z.z v znení neskorších predpisov tak, aby sa zabezpečilo poskytovanie zdravotnej starostlivosti podľa citovaného zákona.

Sieť zdravotníckych zariadení v pôsobnosti Ministerstva obrany SR, Ministerstva vnútra SR, Ministerstva spravodlivosti SR, Ministerstva dopravy, pôšt a telekomunikácií SR a Slovenskej informačnej služby určujú príslušné ministerstvá a Slovenská informačná služba po dohode s Ministerstvom zdravotníctva SR.

Na základe uznesenia vlády SR č.141 zo dňa 22. februára 1999 Ministerstvo zdravotníctva Slovenskej republiky vypracovalo a predložilo na rokovanie vlády materiál „Aktualizácia optimálnej siete zdravotníckych zariadení vo väzbe na celkovú zmenu koncepcie poskytovania zdravotníckych služieb, financovania zdravotníckych zariadení, privatizáciu zdravotníckych zariadení,“ ktorý bol prerokovaný a odsúhlasený uznesením vlády SR č. 862 dňa 6. októbra 1999. Súčasne s odsúhlasením bolo ministrovi zdravotníctva uložené priebežne do roku 2002 pokračovať v prácach na úprave siete zdravotníckych zariadení podľa časového harmonogramu rozpracovaného Programového vyhlásenia vlády SR na podmienky rezortu zdravotníctva a polročne predkladať na rokovanie vlády aktualizáciu.

Plnenie týchto úloh bolo premietnuté do materiálu Ministerstva zdravotníctva Slovenskej republiky určeného na rokovanie vlády SR „Informácia o stave siete zdravotníckych zariadení.“ Materiál obsahoval analýzu siete primárnej a špecializovanej zdravotnej starostlivosti, rozpracovaný proces reštrukturalizácie siete zdravotníckych zariadení ústavnej zdravotnej starostlivosti, plánované výstupy reštrukturalizácie navrhované v I. a II. etape a vyhodnotenie realizácie redukcie posteľového fondu k 31. 8. 2000. Materiál bol prerokovaný na 126. rokovaní Vlády SR dňa 31. 10. 2000, vláda vzala uvedený materiál na vedomie ako  informáciu pod číslom 081/2000.

Ďalší materiál vypracovaný na základe vyššie citovaného uznesenia vlády „Informácia o postupoch prác na aktualizácii optimálnej siete zdravotníckych zariadení“ bol predložený na rokovanie vlády v apríli 2001. Materiál obsahoval definíciu siete, funkcie, reguláciu a určovanie siete, analýzu siete primárnej a špecializovanej ambulantnej starostlivosti, ako aj ústavnej zdravotnej starostlivosti. Obsahoval aj analýzu posteľového fondu zdravotníckych zariadení iných rezortov, ako aj návrhy na ďalší postup optimalizácie siete zdravotníckych zariadení. Súčasťou materiálu bola aj informácia o vybraných zdravotníckych zariadeniach určených na poskytovanie zdravotnej starostlivosti pre ústavných činiteľov, ktoré zároveň slúžia aj ako „koncové nemocnice“ pre občanov. Materiál bol prerokovaný na 152 rokovaní vlády SR dňa 19. 4. 2001, vláda vzala uvedený materiál na vedomie ako informatívny materiál.

Vzhľadom na uvedené a  na skutočnosť, že tvorba siete je kontinuálny proces, ktorý ovplyvňujú viaceré faktory najmä demografický vývoj, geografické podmienky, chorobnosť, úmrtnosť, rozvoj medicíny, dostupné finančné zdroje, čo si vyžaduje priebežné vyhodnocovanie a korekcie na základe stanovených noriem:

a)  v primárnej a špecializovanej ambulantnej starostlivosti sú to normy počtu lekárskych miest na 10 000 obyvateľov a normy počtu obyvateľov na 1 lekárske miesto (ďalej len „LM“),
b) v ústavnej zdravotnej starostlivosti sú to odporúčané počty postelí na 1000 obyvateľov podľa jednotlivých medicínskych odborov, odporúčané využitie postelí v % ako aj odporúčaný priemerný ošetrovací čas v dňoch,
c)  a na základe regionálnych potrieb ako aj v závislosti od vyššie uvedených faktorov tak, aby boli uspokojené potreby občanov a zdravotná starostlivosť poskytovaná v mieste kde ju občan potrebuje a kedy ju potrebuje, 

ako aj na  základe sústavných konzultácií so štatutárnymi orgánmi konkrétnych zdravotníckych zariadení tak,  aby navrhované zmeny prebiehali v súlade s regionálnymi a lokálnymi podmienkami, navrhujeme uvedené úlohy vyplývajúce z uznesení vlády SR k problematike siete zdravotníckych zariadení zrušiť a úlohy naďalej plniť priamo v pôsobnosti Ministerstva zdravotníctva Slovenskej republiky.
 
Takýto postup je odôvodnený jednak tým, že kompetencia určovania siete zdravotníckych zariadení bola zákonodarcom v zákone NR SR č. 277/1994 Z.z.  o zdravotnej starostlivosti v znení neskorších predpisov zverená ministerstvu zdravotníctva  ako aj tým, že zmeny v sieti zdravotníckych zariadení majú dynamický a vysoko individuálny charakter, týkajúci sa vnútorného riadenia a organizácie konkrétneho zdravotníckeho zariadenia a z tohto dôvodu aj údaje predkladané v súhrnných materiáloch vždy zachytávajú stav k určitému dátumu, ktorý už v termíne prerokúvania materiálu vo vláde SR znovu zaznamenal ďalší posun.  Ministerstvo zdravotníctva v  súčasnom období pripravuje novú filozofiu tvorby siete zdravotníckych zariadení vyplývajúcu z Programového vyhlásenia vlády SR (november 2002), kde je v oblasti zdravotníctva jedným z cieľov zdravotnej politiky uvoľnenie ambulantnej siete zdravotníckych zariadení a presunutie ťažiska z lôžkovej zdravotnej starostlivosti na ambulantnú zdravotnú starostlivosť, domácu liečbu a jednodňovú chirurgiu.  

V zmysle ustanovení Smernice na prípravu a predkladanie materiálov na rokovanie vlády, materiál bol zaslaný na medzirezortné pripomienkové konanie ministerstvám a ústredným orgánom štátnej správy. 

Predkladaný materiál nemá dopad na zvýšenie štátneho rozpočtu, vplyv na zamestananosť, na ekonomické a enviromentálne vplyvy a ani na stav životného prostredia.

Materiál „Návrh na zrušenie vybraných úloh uznesení vlády SR č. 862/1999, 273/2001 a 417/2001 sa na rokovanie vlády SR predkladá bez rozporov.